स्किन से टॉक्सिन को करे बाहर, वजन कम करने के लिए हर्बल पाउडर से मसाज का ट्रेंड
पाउडर मसाज। जैसा कि नाम से ही स्पष्ट है कि इस मसाज में पाउडर का इस्तेमाल किया जाता है इसलिए पाउडर मसाज कहते हैं। आयुर्वेद में इसे उद्वर्तनम कहा गया है।
पाउडर मसाज। क्या आपने इस मसाज के बारे में सुना है? आमतौर पर अपने देश में ऑयल मसाज का चलन है। वैसे कोई भी मसाज एक तरह की थेरेपी ही है जिससे शरीर को स्फूर्ति और ताकत मिलती है। तो पाउडर मसाज भी हमारे शरीर को एनर्जी देती है।
जैसा कि नाम से ही स्पष्ट है कि इस मसाज में पाउडर का इस्तेमाल किया जाता है इसलिए पाउडर मसाज कहते हैं। आयुर्वेद में इसे उद्वर्तनम कहा गया है। यह पाउडर कई तरह के हर्ब से बनता है जैसे रीठा या त्रिफला, आमलकी, यश्तिमधु, गुलाब की पंखुड़ियां, नीम, चंदन, सारिवा, खसखस, हल्दी, नगरमोथा, यव चूर्ण, हरिताकी। इन हर्ब्स के चूर्ण को मिलाकर पूरे शरीर का मसाज किया जाता है।
आयुर्वेद में पाउडर मसाज के बारे में क्या कहा गया है 
सुश्रुत संहिता में रीठा या त्रिफला पाउडर मसाज के बारे में बताया गया है। पहले ईंट के चूर के साथ इन्हें मिलाकर मसाज किया जाता था। हालांकि इससे स्किन पर रैशेज आने का डर रहता है। जिनकी स्किन सेंसेटिव होती है उनके लिए केवल त्रिफला पाउडर का मसाज किया जाता है।
सुश्रुत संहिता में दो तरह के पाउडर मसाज का जिक्र है उद्घर्षण और उतसद्नम। उद्घर्षण में सूखे हर्ब पाउडर का इस्तेमाल किया जाता है जबकि उतसद्नम में हर्ब्स को ऑयल के साथ पेस्ट बनाकर मसाज किया जाता है।
खबर से जुड़े इस पोल में अपनी राय दें
जिनका शरीर कमजोर वो ड्राई पाउडर मसाज से परहेज करें 
डॉ. जेवियर बताते हैं कि जिनकी इम्यूनिटी कमजोर होती है उन्हें सूखे पाउडर की जगह हर्बल पेस्ट का इस्तेमाल करना चाहिए। इस प्रक्रिया में हर्बल पाउडर में औधषि वाले तेल मिलाए जाते हैं। इस तरह तैयार हर्बल पेस्ट को स्किन पर रगड़ा जाता है। चरक संहिता में इस प्रक्रिया को स्निग्ध उद्वर्तन कहा गया है। हर्बल पेस्ट से मसाज से स्किन में न केवल चमक बढ़ती है बल्कि स्किन से जुड़ी कई बीमारियां भी ठीक होती हैं।
पाउडर मसाज में पाउडर किन हर्ब्स से बनता है
पाउडर समाज में जिस हर्ब का सबसे ज्यादा इस्तेमाल होता है वो है त्रिफला। त्रिफला में आमलकी, विभीतकी और हरीतकी हर्ब्स होते हैं। डॉ. जेवियर बताते हैं कि इन तीनों को समान मात्रा में लेकर पाउडर बना लें। जिनके शरीर में कफ अधिक है उन्हें त्रिफला पाउडर का मसाज करना चाहिए।
यदि पित्त की मात्रा अधिक है तो नागरमोथा, जौ का चूर्ण, आमलकी, वेलेरियन की जड़, हरीतकी, ब्राह्मी को मिलाकर पाउडर बनाया जाता है। जब ऑयली पाउडर मसाज करते हैं तो उसमें आमलकी, यश्तिमधु, नीम, चंदन, हल्दी का पाउडर औषधि युक्त तेल के साथ मिलाकर किया जाना चाहिए।
पाउडर मसाज के ये हैं लाभ 
स्किन में आती है चमक: डॉ. जेवियर बताते हैं कि पाउडर मसाज से सबसे अधिक लाभ स्किन को होता है। स्किन में डेड सेल्स बाहर निकल जाते हैं। स्किन चमकने लगती है।
टॉक्सिन बाहर करना: कई लोगों के शरीर से दुर्गंध आती है। पाउडर मसाज से शरीर से अम यानी टॉक्सिन बाहर निकलता है। शरीर से बदबू आनी बंद हो जाती है।
ब्लड सर्कुलेशन बढ़ना: पाउडर मसाज खास तरीके से ऊपर की दिशा में की जाती है। इससे ब्लड सर्कुलेशन बेहतर होता है।
स्ट्रेस में कमी: तनाव या डिप्रेशन की स्थिति में पाउडर मसाज कराना काफी लाभदायक है। इससे व्यक्ति खुद को रिलैक्स महसूस करता है।
लचीलापन बढ़ता है: एक्सरसाइज नहीं करने, डाइट सही नहीं लेने से शरीर में लचीलापन नहीं रहता। पाउडर मसाज से स्किन के पोर्स खुल जाते हैं।
मोटापे में कमी: फैट घटाने में पाउडर मसाज बहुत उपयोगी है। ओवरवेट लोग पाउडर मसाज से वजन कम करने में कामयाब होते हैं।
पाउडर मसाज से जुड़े कुछ सवालों के जवाब जान लेते हैं 
पाउडर मसाज कौन कराते हैं? 
आयुर्वेद के डॉक्टर की निगरानी में किया जाता है।
कितने दिनों तक पाउडर मसाज कराना चाहिए? 
7 से 14 दिनों तक। वैसे यह व्यक्ति की सेहत पर निर्भर करता है।
एक सेशन कितने समय का होता है? 
15-45 मिनट का
क्या पाउडर मसाज पंचकर्म विधि से होता है? 
हां, यह पंचकर्म चिकित्सा का ही पार्ट है।
क्या घर पर भी पाउडर मसाज हो सकता है? 
हां, लेकिन इसमें सावधानी बरतने की जरूरत होती है। स्किन टाइप पता नहीं होने पर परेशानी बढ़ सकती है।
यह आलेख आयुर्वेद चिकित्सक से मिली जानकारी के आधार पर लिखा गया है। घर पर यह मसाज करने से पहले डॉक्टर से अपनी स्किन और समस्या के बारे में जान लें। 